ΓΡΑΠΤΗ ΕΡΩΤΗΣΗ E-1874/96 υποβολή: Jannis Sakellariou (PSE) προς την Επιτροπή (11 Ιουλίου 1996)

Θέμα: Καταβολή των πιστώσεων για το σχέδιο της ΕΚ «προαγωγή της διάθεσης στην αγορά προϊόντων παραχθέντων με εκτατικές και οικολογικές καλλιέργειες» στη Βαυαρία

Η κυβέρνηση της Βαυαρίας, στην «Ευρωπαϊκή έκθεση αριθ. 10/96», παραπονείται ότι η Επιτροπή καθυστέρησε την καταβλή της δεύτερης δόσης για το σχέδιο - πιλότο «προαγωγή της διάθεσης στην αγορά προϊόντων παραχθέντων με εκτατικές και οικολογικές καλλιέργειες στη Βαυαρία και ότι η δόση καταβλήθηκε «μετά από περισσότερες από 20 ερωτήσεις, προσωπικές επισκέψεις και γραπτές ερωτήσεις». Κατά την άποψη της κυβέρνησης της Βαυαρίας το γεγονός αυτό συνιστά απόδειξη της ανεπαρκούς αποτελεσματικότητας της Επιτροπής αλλά και επιβεβαίωση της απαίτησης για ενίσχυση των αρμοδιοτήτων των περιφερειών στη γεωργική πολιτική και για αυστηρότερη τήρηση της αρχής της επικουρικότητας.

Πως εξηγεί η Επιτροπή την επικριθείσα καθυστέρηση καταβολής της δόσης;

Ποιά είναι η θέση της Επιτροπής όσον αφορά την άποψη της κυβέρνησης της Βαυαρίας για τις αρμοδιότητες των περιφερειών στη γεωργική πολιτική και την τήρηση της αρχής της επικουρικότητας;

Απάντηση του κ. Fischler εξ ονόματος της Επιτροπής (31 Ιουλίου 1996)

Με απόφαση της Επιτροπής της 29ης Σεπτεμβρίου 1989, χορηγήθηκε χρηματοδοτική συνεισφορά ύψους 750 000 ECU στο βαυαρικό υπουργείο διατροφής, γεωργίας και δασών για την υλοποίηση αυτού του σχεδίου. Όπως προβλέπεται στην απόφαση χορήγησης της συνδρομής, το εν λόγω υπουργείο ανέθεσε σε 5 οργανώσεις την εκτέλεση αυτού του σχεδίου, ενώ κάθε μία είχε ειδικές αρμοδιότητες στους σχετικούς τομείς δραστηριότητας.

Στις 7 Απριλίου 1993 ο δικαιούχος ενημέρωσε την Επιτροπή ότι μία από τις ενέργειες του σχεδίου είχε ανασταλεί, δεδομένου ότι είχε κινηθεί διαδικασία πτώχευσης κατά της οργάνωσης «Naturkost Rottmuller Gmbh», η οποία είχε επιληφθεί της ενέργειας αυτής. Εξάλλου μετά από εξέταση των εγγράφων που είχαν διαβιβασθεί, αποδείχτηκε ότι η σχετική οργάνωση δεν αντιστοιχούσε σε καμμία από τις προβλεπόμενες οργανώσεις που είχαν εγκριθεί από την Επιτροπή. Η Επιτροπή χρειάστηκε να εξετάσει τις συνέπειες της κατάστασης αυτής. Για τον σκοπό αυτό η Επιτροπή απέστειλε επιστολή στον δικαιούχο προκειμένου να δικαιολογήσει το λόγο για τον οποίο ένας από τους υπεργολάβους είχε αντικατασταθεί χωρίς προηγούμενη έγκριση της Επιτροπής. Στις 16 Ιουνίου 1994 ο δικαιούχος παρείχε ικανοποιητικές πληροφορίες σχετικά με την εν λόγω υποκατάσταση. Το σύνολο των ενεργειών που είχαν χρηματοδοτηθεί βάσει των πρώτων προκαταβολών είχε επιτευχθεί.

Τα προβλήματα αυτά στην πορεία του σχεδίου οδήγησαν τον δικαιούχο να ζητήσει μια πρώτη παράταση προθεσμίας εκτέλεσης μέχρι 30 Ιουνίου 1995. Στην εν λόγω αίτηση παράτασης είχε επισυναφθεί μία αίτηση επαναδιάθεσης των πιστώσεων, οι οποίες είχαν καταστεί απαραίτητες στη συνέχεια της πτώχευσης της εταιρίας. Λόγω παρεξήγησης όσον αφορά την αίτηση αυτή, δεν δόθηκε συνέχεια στην εν λόγω επαναδιάθεση των πιστώσεων, πράγμα που είχε σαν αποτέλεσμα μια επιπλέον καθυστέρηση, που ήταν ο λόγος μιας δεύτερης αίτησης παράτασης εκ μέρους του βαυαρικού υπουργείου.

Η ισχύουσα ρύθμιση προβλέπει ότι κάθε τροποποίηση που πραγματοποιείται σε μία απόφαση λαμβάνει τη μορφή νέας απόφασης. Αυτή εξεδόθη στις 24 Νοεμβρίου 1995 και κοινοποιήθηκε αμέσως στο βαυαρικό υπουργείο. Η πληρωμή της δεύτερης προκαταβολής απαιτούσε προηγούμενη τήρηση της διοικητικής αυτής διαδικασίας καθώς και την υποβολή μιας κατάστασης προόδου των εργασιών. Η έκθεση αυτή που ζητήθηκε στις 30 Νοεμβρίου 1995 περιήλθε στην Επιτροπή στις 11 Ιανουαρίου 1996. Μετά από εξέταση και έγκριση της έκθεσης, οι σχετικοί χρηματοδοτικοί πίνακες υποβλήθηκαν για έλεγχο της επιλεξιμότητας των δαπανών, ο οποίος ολοκληρώθηκε στις 29 Απριλίου 1996. Το ένταλμα πληρωμής εκτελέστηκε στις 25 Μαΐου 1996.

Τα προβλήματα στην προκειμένη περίπτωση οφείλονταν σε ειδικές περιστάσεις και δεν είχαν άμεση σχέση με το θέμα της επικουρικότητας. Η Επιτροπή προσδίδει μεγάλη σημασία στις πολιτικές έννοιες που δίνουν το βάρος στην επικουρικότητα και στην ενισχυμένη υπευθυνότητα των περιφερειών. Αυτό έχει ήδη καθιερωθεί στις διαρθρωτικές πολιτικές που έχουν σχέση με τους στόχους 1 και 5β των διαρθρωτικών ταμείων. Η αρχή της επικουρικότητας αντανακλάται επίσης στον τρόπο εφαρμογής των συνοδευτικών μέτρων της μεταρρύθμισης της κοινής γεωργικής πολιτικής του 1992. Ορισμένα νέα στοιχεία εισάχθηκαν επίσης μέσω της μεταρρύθμισης του 1992 στην εφαρμογή των πολιτικών στήριξης της αγοράς. Περαιτέρω ενέργειες προς αυτή την κατεύθυνση δεν θα πρέπει να οδηγήσουν σε στρέβλωση του ανταγωνισμού ή να αντιστρατευθούν το στόχο της συνοχής. Δεδομένου ότι το τελευταίο αυτό θέμα συνεπάγεται τη δέσμευση των κοινοτικών πόρων, είναι απαραίτητη η ορθή τήρηση των δημοσιονομικών διαδικασιών εκ μέρους της Επιτροπής. Αυτό θα έχει το καλύτερο δυνατό αποτέλεσμα, εφόσον βασίζεται σε κοινή ευθύνη σε όλα τα θεσμικά επίπεδα.